“เกศรา” มั่นใจไม่ต้องใช้ Circuit Breaker
ตลท. จัดการประชุมด่วนในช่วงเช้าของวันนี้ เตรียมความพร้อมรับมือหลังจากมีการเกิดเหตุการณ์วางระเบิดบริเวณแยกราชประสงค์
18 ส.ค. 2558

นางเกศรา มัญชุศรี กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยว่า คณะกรรมการตลท. จะมีการจัดการประชุมด่วนในช่วงเช้าของวันนี้ (18 ส.ค.) เพื่อเตรียมความพร้อมรับมือหลังจากมีการเกิดเหตุการณ์วางระเบิดบริเวณแยกราชประสงค์ เมื่อเวลา 18.55 น. ของวานนี้ (17 ส.ค.)
โดยการที่ ตลท.เรียกจัดประชุมด่วนในครั้งนี้คาดว่าเกี่ยวกับบรรยากาศการลงทุนจากเหตุการณ์ระเบิดดังกล่าว ซึ่งอาจจะมีการกล่าวถึงมาตรการเซอร์กิตเบรคเกอร์ (Circuit Breaker) ที่หลายคนพูดถึงกันมาก แต่อย่างไรก็ตามคาดว่าจะไม่มีการนำมาตรการดังกล่าวเข้ามาใช้
“ที่สำคัญมั่นใจว่านักลงทุนของไทยเข้าใจเหตุการณ์ที่เกิดขึ้นและจะรับมือกับบรรยากาศที่ผันผวนในวันนี้ได้อย่างดีเพราะเคยมีประสบการณ์เกี่ยวกับเหตุการณ์ร้ายแรงที่ส่งผลต่อการลงทุนมาแล้วหลายครั้ง และเชื่อว่าการลงทุนในวันนี้จะตั้งอยุ่บนพื้นฐาน และมั่นใจว่านักลงทุนไทยมีสติในการลงทุน โดยมองว่าบรรยากาศการลงทุนจะกลับเข้าสู่ภาวะปกติในไม่ช้า” นางเกศรา กล่าว
สำหรับเหตุการณ์ร้ายแรงที่เคยเกิดขึ้นในอดีตมีดังนี้
เหตุการณ์ระเบิดครั้งแรก ในยุค คสช. เกิดขึ้นเมื่อวันที่ 1 กุมภาพันธ์ 58 โดยเป็นเหตุระเบิดบริเวณทางเดินเชื่อมรถไฟฟ้าบีทีเอสสยาม หน้าห้างสรรพสินค้าสยามพารากอน ซึ่งตำรวจก็ได้มีการเปิดภาพของ 2 คนร้ายที่วางระเบิดที่หน้าห้างแล้ว พร้อมตั้งรางวัลนำจับ และในเหตุการณ์นี้ไม่มีผู้เสียชีวิต
เหตุเกิดระเบิดครั้งที่ 2 เป็นเหตุการณ์ระเบิดศาลอาญา เมื่อวันที่ 7 มีนาคม 58 โดยที่เหตุการณ์นี้ ตำรวจได้จับกุมผู้ต้องหา 3 รายคือ นายณเรศ อิทรโสภา,  น.ส.วาสนา บุษดี, นางณัฎฐธิดา มีวังปลา โดยมีผู้อยู่เบื้องหลังคือ  นายอเนก ซานฟราน และเดียร์ นางสุภาพร มิตรอารักษ์ และมีผู้จัดหาระเบิดคือ นายวิระศักดิ์ โตวังจร หรือใหญ่ พัทยา
เหตุการณ์ระเบิดครั้งที่ 3 เป็นเหตุการณ์ล่าสุดที่เกิดขึ้นเมื่อวันที่ 17 ส.ค. 58 ช่วงเวลา 19.00 น. เกิดขึ้นที่บริเวณแยกราชประสงค์ โดยเหตุการณ์นี้ใช้ระเบิด TNT น้ำหนัก 4 ปอนด์ มาวางบริเวณหน้าศาลพระพรหมเอราวัณ ทำให้มีผู้เสียชีวิต 18 คน และผู้ได้รับบาดเจ็บ 117 คน
สำหรับกรณีที่สภาวะการซื้อขายมีความผันผวนรุนแรง ราคาหลักทรัพย์โดยรวมเปลี่ยนแปลงลดลงมาก เพื่อให้นักลงทุนมีเวลาในการตรวจสอบข้อมูลข่าวสารที่มีผลกระทบต่อการลงทุนอย่างครบถ้วน ตลท.จะหยุดทำการซื้อขายโดยอัตโนมัติเป็นการชั่วคราว ตามหลักเกณฑ์ดังนี้ ครั้งที่ 1 เมื่อดัชนี เปลี่ยนแปลงลดลงถึง 10% ของค่าดัชนีปิดในวันทำการก่อนหน้าตลาดหลักทรัพย์ จะพักการซื้อขายหลักทรัพย์ ทั้งหมดเป็นเวลา 30 นาที
ครั้งที่ 2 เมื่อดัชนี เปลี่ยนแปลงลดลงถึง 20% (ลดลงอีก 10%) ของค่าดัชนีปิดใน วันทำการก่อนหน้าตลาดหลักทรัพย์จะพักการซื้อขายหลักทรัพย์ทั้งหมดเป็นเวลา 1 ชั่วโมง และหลังจากการทำงานครั้งที่ 2 ของเซอร์กิตเบรกเกอร์ (Circuit Breaker) แล้วตลาดหลักทรัพย์จะเปิดให้ทำการซื้อขายต่อไป จนถึงเวลาปิดทำการตามปกติ โดยไม่มีการหยุดพักการซื้อขายอีก
ทั้งนี้หากระยะเวลาในรอบการซื้อขายที่ Circuit Breaker ทำงานนั้นเหลือไม่ถึง 30 นาที หรือ 1 ชั่วโมง ก็ให้หยุดพัก การซื้อขายเพียงระยะเวลาที่เหลือในรอบการซื้อขายนั้นแล้วเปิดให้ซื้อขายหลักทรัพย์ได้ตามปกติในรอบ การซื้อขายถัดไป
“ข่าวหุ้นธุรกิจออนไลน์” ขอแสดงความเสียใจกับครอบครัวผู้สูญเสียและผู้ได้รับบาดเจ็บจากเหตุการณ์ระเบิดในครั้งนี้